Číž, Miroslav, poslanec NR SR (2014-07-01):
Vážený pán predseda Národnej rady, vážené pani poslankyne, páni poslanci, na základe poverenia mandátového a imunitného výboru predkladám Národnej rade túto informáciu: Poslanci Národnej rady Slovenskej republiky József Nagy, Richard Sulík, Branislav Škripek, Ivan Štefanec a Jana Žitňanská boli vo voľbách do Európskeho parlamentu 24. mája 2014 zvolení za poslancov Európskeho parlamentu a svoj mandát začnú vykonávať prvou schôdzou Európskeho parlamentu dňa 1. júla 2014. Podľa článku 81a) Ústavy Slovenskej republiky poslancom Národnej rady Slovenskej republiky, ktorí boli zvolení 24. mája za poslancov Európskeho parlamentu, zaniká dňom 30. júna mandát poslanca Národnej rady. Títo poslanci oznámili túto skutočnosť predsedovi Národnej rady písomným vyhlásením a predseda toto vyhlásenie vzal na vedomie svojím rozhodnutím č. 1091 z 30. júna 2014. Súčasne predseda svojím rozhodnutím vyhlásil nastúpenie nasledovných náhradníkov na zaniknuté mandáty poslancov podľa poradia uvedeného v zápisnici Ústrednej volebnej komisie o výsledku volieb do Národnej rady Slovenskej republiky 10. marca 2012 takto: Namiesto poslankyne Jany Žitňanskej nastupuje za Kresťanskodemokratické hnutie náhradník Jozef Bobík. Namiesto poslanca Branislava Škripeka nastupuje za hnutie OBYČAJNÍ ĽUDIA a nezávislé osobnosti náhradníčka Janka Šípošová. Namiesto poslanca Richarda Sulíka nastupuje za stranu Sloboda a Solidarita náhradníčka Jana Kiššová. A namiesto poslanca Józsefa Nagya nastupuje za stranu MOST – HÍD náhradník Péter Vörös. Namiesto poslanca Ivana Štefanca nastupuje za stranu Slovenská demokratická a kresťanská únia – Demokratická strana náhradník Eugen Jurzyca. Predseda Národnej rady Slovenskej republiky tiež svojím rozhodnutím č. 1093 z 1. júla 2014 požiadal náš výbor o podanie informácie o nastúpení náhradníkov na zaniknuté mandáty. Na zabezpečenie týchto požiadaviek, ktoré vyplývajú z rozhodnutia predsedu, mandátový a imunitný výbor sa oboznámil s predmetnými rozhodnutiami predsedu Národnej rady Slovenskej republiky, ako aj so zápisnicou Ústrednej volebnej komisie o výsledku volieb do Národnej rady Slovenskej republiky konaných 10. marca 2012 vrátane jej príloh. Podľa prílohy č. 1 uvedenej zápisnice nastupujú na zaniknuté mandáty náhradníci za poslancov Národnej rady Slovenskej republiky, ktorí sú uvedení v citovaných rozhodnutiach predsedu Národnej rady. Tieto skutočnosti mandátový a imunitný výbor vzal na vedomie a odporúča Národnej rade prijať toto uznesenie: Uznesenie Národnej rady Slovenskej republiky z 1. júla 2014 k informácii Mandátového a imunitného výboru Národnej rady Slovenskej republiky o nastúpení náhradníkov na zaniknuté mandáty poslancov Národnej rady Slovenskej republiky. Národná rada Slovenskej republiky berie na vedomie: 1. že podľa § 2 ods. 3 zákona Národnej rady Slovenskej republiky č. 350/1996 Z. z. o rokovacom poriadku poslanci Národnej rady Slovenskej republiky József Nagy, Richard Sulík, Branislav Škripek, Ivan Štefanec, Jana Žitňanská boli vo voľbách do Európskeho parlamentu dňa 24. mája 2014 zvolení za poslancov Európskeho parlamentu a ich mandáty v Národnej rade zanikli dňom 30. júna 2014; 2. že podľa § 47 ods. 1 zákona č. 333 o voľbách do Národnej rady Slovenskej republiky a podľa § 10 ods. 3 zákona Národnej rady Slovenskej republiky č. 350 o rokovacom poriadku v znení neskorších predpisov predseda Národnej rady svojím rozhodnutím č. 1092 z 1. júla 2014 vyhlásil nastúpenie náhradníkov na zaniknuté mandáty poslancov Národnej rady podľa poradia uvedeného v zápisnici Ústrednej volebnej komisie o výsledku volieb do Národnej rady zo dňa 10. marca 2012 dňom 1. júla nasledovne: ‒ namiesto poslankyne Jany Žitňanskej nastupuje za Kresťanskodemokratické hnutie náhradník Jozef Bobík, ‒ za poslanca Branislava Škripeka nastupuje za hnutie OBYČAJNÍ ĽUDIA a nezávislé osobnosti náhradníčka Janka Šípošová, ‒ namiesto poslanca Richarda Sulíka nastupuje za stranu Sloboda a Solidarita ako náhradníčka pani Jana Kiššová, ‒ namiesto poslanca Józsefa Nagya nastupuje za stranu MOST – HÍD náhradník Péter Vörös, ‒ namiesto poslanca Ivana Štefanca nastupuje za stranu Slovenská demokratická a kresťanská únia – Demokratická strana náhradník Eugen Jurzyca.